GISTDA (จิสด้า) ใช้ดาวเทียมติดตามการเกิดไฟป่าพบจุดความร้อนในไทยสูงกว่า 3,000 จุด ยังพบมากในเขตป่าสงวนแห่งชาติและป่าอนุรักษ์
สำนักงานพัฒนาเทคโนโลยีอวกาศและภูมิสารสนเทศ (องค์การมหาชน) หรือ GISTDA (จิสด้า) ได้เปิดเผยข้อมูลจากดาวเทียมซูโอมิ เอ็นพีพี (Suomi NPP) ของระบบเวียร์ (VIIRS) เมื่อวานนี้ (31 มี.ค.66) พบจุดความร้อน (Hotspot) ทั้งประเทศสูงถึง 3,405 จุด พบมากที่สุดในพื้นป่าอนุรักษ์มากที่สุดถึง 1,859 จุด  ป่าสงวนแห่งชาติ 1,037 จุด  พื้นที่เกษตร 225 จุด  พื้นที่ชุมชนอื่นๆ 180 จุด พื้นที่เขต สปก. 98 จุด และพื้นที่ริมทางหลวง 6 จุด ส่วนจังหวัดที่พบจุดความร้อนมากที่สุด คือ เชียงใหม่ 508 จุด , แม่ฮ่องสอน 379 จุด และเชียงราย 335 จุด ทั้งนี้ จากการตรวจสอบค่าฝุ่น PM 2.5 ผ่านแอปพลิเคชัน “เช็คฝุ่น” พบหลายจังหวัดมีค่าฝุ่นอยู่ในระดับสีแดง และมีผลกระทบต่อสุขภาพ โดยเฉพาะเชียงรายค่าฝุ่นสูงสุดกว่า 300 ไมโครกรัม รองลงมาเป็นแม่ฮ่องสอน เชียงใหม่ พะเยา น่าน ลำปาง ลำพูน แพร่ ตาก เลย อุตรดิตถ์ และหนองบัวลำภู จึงควรสวมหน้ากากอนามัยทุกครั้งเพื่อป้องกันโรคระบบทางเดินหายใจที่อาจจะตามมา ขณะที่ทุกพื้นที่ของกรุงเทพมหานครและปริมณฑลอยู่ในระดับดีมากต่อเนื่อง สำหรับจุดความร้อนของประเทศเพื่อนบ้านสูงสุดต่อเนื่องในเมียนมา 6,424 จุด รองลงมาคือ สปป.ลาว 2,987 จุด และกัมพูชา 303 จุด ส่งผลกระทบต่อประเทศไทยในรูปแบบของหมอกควันข้ามแดนปกคลุมหนาแน่น